ชื่อสถานที่: ภัตตาคารเสียวเสี้ยว
ประเภท: ร้านอาหาร กาแฟ เบเกอรี่
ที่อยู่: 77 ถนนบัวรอง ตำบลในเมือง อำเภอเมืองนครราชสีมา นครราชสีมา 30000
ตำบล: ในเมือง
อำเภอ: เมืองนครราชสีมา
จังหวัด: นครราชสีมา
รหัสไปรษณีย์: 30000
พิกัด: 14.97374, 102.09497

อาหารไทย-จีน

ตำนาน “ภัตตาคารเสียวเสี้ยว นครราชสีมา”
“ภัตตาคารจีนคู่เมืองโคราชมากว่า 90 ปี”
 
?หากท่านเป็นคนโคราชท่านคงจะปฏิเสธไม่ได้ว่า ไม่รู้จักภัตตาคารเสียวเสี้ยว ภัตตาคารแห่งนี้นอกจากจะเป็นที่รู้จักของคนโคราชแล้ว แม้แต่ผู้คนจากต่างถิ่นรวมทั้งชาวต่างประเทศก็แวะเวียนมาใช้บริการ ซึ่งทุกคนที่มาใช้บริการต่างประทับใจในการบริการและรสชาติของอาหาร แต่ท่านทราบหรือไม่ว่ากว่าจะมาเป็นภัตตาคารเสียวเสี้ยวที่รู้จักกันในวันนี้ ผู้ก่อตั้งภัตตาคารแห่งนี้ต้องใช้ความมานะอดทนบากบั่นในการสร้างชื่อเสียงและสั่งสมประสบการณ์มาอย่างไร.........กว่าจะมาถึงวันนี้ได้
 
?นายสื่อเฮี้ยง แซ่ลิ้ม ผู้ก่อตั้งภัตตาคารเสียวเสี้ยว เกิดในปี พ.ศ. 2451 เป็นชาวจีนคนหนึ่งที่เหมือนกับชาวจีนหลายๆคนที่อพยพหนีความยากจนจากแผ่นดินจีนมาหาอนาคตที่ดีกว่าที่เมืองไทย ชีวิตของนายสื่อเฮี้ยงก่อนที่จะมาเมืองไทย ตั้งแต่เกิดมาก็กำพร้าบิดามีเพียงมารดาที่หาเลี้ยงครอบครัวซึ่งประกอบไปด้วยบุตรชาย 2 คนและบุตรสาว 1 คน ซึ่งแต่ละวันที่ออกไปทำงานจะต้องนำลูกทั้ง 3 คนไปด้วย พอนายสื่อเฮี้ยงอายุ 16 ปี จึงได้ตัดสินใจเดินทางมายังเมืองไทยกับพี่ชาย ส่วนมารดาและพี่สาวก็ยังคงอาศัยอยู่ที่ตำบลซัวเถา อำเภอเท่งไฮ้ สาธารณรัฐประชาชนจีน นายสื่อเฮี้ยงและพี่ชายเมื่อมาถึงเมืองไทยก็ได้หางานทำโดยพี่ชายทำงานเป็นลูกจ้างที่กรุงเทพมหานคร ส่วนนายสื่อเฮี้ยงมาตั้งรกรากที่โคราชโดยได้ทำงานเป็นลูกจ้างที่ร้านอาหารคี่เซ้ง ได้รับเงินเดือนเดือนละ 7 บาท ซึ่งเงินที่หามาได้นายสื่อเฮี้ยงได้แบ่งส่งกลับไปให้มารดาที่เมืองจีนเป็นประจำทุกเดือน เมื่ออายุได้ 17 ปี นายสื่อเฮี้ยงได้ออกมาทำเป็ดพะโล้ขายในตลาด ซึ่งเป็ดพะโล้ของนายสื่อเฮี้ยงเนื้อเป็ดนุ่มและน้ำพะโล้เข้มข้น ทำให้มีลูกค้าประจำเป็นจำนวนมาก เมื่อมีเงินเก็บเพียงพอจากการขายเป็ดพะโล้นายสื่อเฮี้ยงจึงได้เปิดร้านขายข้าวต้ม ตั้งอยู่ด้านหน้าอนุสาวรีย์ท้าวสุรนารี เป็นห้องแถวเพียง 1 คูหา โดยซินแสชื่อ “เตีย จือซัว” ได้ตั้งชื่อให้ว่า “เสียวเสี้ยว” ซึ่งแปลว่า “เล็ก เล็ก” เปิดขายทุกวันวันละ 24 ชั่วโมง มีพนักงาน 2 กะคอยเป็นลูกมือและได้ชวนพี่ชายมาช่วยงานที่ร้าน ซึ่งขณะนั้นนายสื่อเฮี้ยงมีอายุ 22 ปี และได้สมรสกับนางยู่เซี้ยม แซ่ชื้อ มีบุตรชาย 4 คน บุตรสาว 5 คน
?ระหว่างสงครามโลกครั้งที่ 2 ปี พ.ศ. 2483 นายสื่อเฮี้ยงและครอบครัวได้อพยพหนีภัยสงครามไปยังอำเภอบัวใหญ่ จ.นครราชสีมา และได้เปิดร้านอาหารที่นั่นบริเวณสถานีรถไฟบัวใหญ่ เมื่อสงครามโลกครั้งที่ 2 ยุติลง นายสื่อเฮี้ยงและครอบครัวได้ย้ายกลับมายังอำเภอเมือง จ.นครราชสีมา โดยมาเปิดร้านอาหารใต้โรงแรมโภคภัณฑ์ (ในอดีต) ที่ถนนจอมพล หลังจากนั้นประมาณ 4 ปีได้ขยายกิจการใหญ่ขึ้นโดยย้ายมาเปิดร้านใหม่ที่หลังอนุสาวรีย์ท้าวสุรนารี ถนนชุมพล เช่าอาคารขนาด 4 คูหา ซึ่งมีพื้นที่เพียงพอสำหรับจัดงานเลี้ยง ด้วยความมานะอุตสาหะจึงทำให้กิจการดำเนินไปอย่างก้าวหน้า และเมื่อวันที่ 23 พฤศจิกายน 2512 ได้ซื้อที่ดินและสร้างเป็นอาคารขนาด 4 คูหาสูง 4 ชั้น ที่ถนนอัษฎางค์ และช่วงนี้เองที่บุตรชายคนโตนายเอี่ยม ใจสำราญและภรรยานางสมพร ใจสำราญ ได้เข้ามาช่วยดำเนินกิจการ ทำให้กิจการก้าวหน้าอย่างรวดเร็ว จึงมีความคิดที่จะขยายให้ใหญ่ขึ้นเพื่อให้เพียงพอกับจำนวนลูกค้าที่เพิ่มขึ้น และในวันที่ 28 มกราคม 2520 ได้เปิดภัตตาคารเสียวเสี้ยว ที่ถนนบัวรอง บนพื้นที่ 2 ไร่ ซึ่งเป็นที่ตั้งในปัจจุบัน โดยรูปแบบของภัตตาคารมีความแตกต่างจากภัตตาคารอื่นๆในสมัยนั้น เนื่องจากมีการออกแบบให้มีที่จอดรถใต้อาคารและมีห้องประชุม ห้องจัดเลี้ยงที่สามารถรองรับลูกค้าได้ถึง 1,500 คน และมีการพัฒนาปรับปรุงรูปแบบของอาหารและการบริการมาโดยตลอดทำให้ได้รับความนิยมทั้งจากผู้ที่อาศัยอยู่ในจังหวัดนครราชสีมาและนักท่องเที่ยวทั้งชาวไทยและชาวต่างประเทศ โดยในปัจจุบันบริหารงานโดยคุณสมพร ใจสำราญ (ทายาทรุ่นที่ 2) และดร.อานรรต ใจสำราญ (ทายาทรุ่นที่ 3)
 
?ในการดำเนินชีวิตนายสื่อเฮี้ยงได้ถือคติว่า “ความพยายามอยู่ที่ไหน ความสำเร็จอยู่ที่นั่น” นายสื่อเฮี้ยงได้พร่ำสอนลูกๆทุกคนให้มีความขยัน อดทน ซื่อสัตย์สุจริต และทำตัวให้เป็นประโยชน์ต่อสังคม ซึ่งลูกๆทุกคนก็ได้ยึดถือปฏิบัติตามคำสอนของนายสื่อเฮี้ยงมาโดยตลอด ในปี 2527 นายสื่อเฮี้ยง ได้เสียชีวิตลงอย่างสงบเมื่ออายุได้ 77 ปี ตลอดเวลาที่นายสื่อเฮี้ยงอาศัยอยู่ในเมืองไทย นอกจากจะประกอบอาชีพอย่างสุจริตแล้ว ยังได้ช่วยเหลือสังคมโดยการเข้าร่วมกิจกรรมกับชมรมและสมาคมต่างๆในจังหวัดนครราชสีมาอย่างสม่ำเสมอ